Lehdistötiedote 13.3.2006
julkaisuvapaa heti

Pelikaanimiehelle pääpalkinto ja lapsijuryn palkinto Kairon festivaalilla

Liisa Helmisen ohjaama perhe-elokuva Pelikaanimies on voittanut kaksi pääpalkintoa Kairon kansainvälisellä lastenelokuvafestivaalilla Egyptissä. Kansainvälinen ammattilaisjury jakoi Pelikaanimiehelle festivaalin pääpalkinnon, “Kultaisen Kairon”, ja myös kansainvälinen lapsituomaristo valitsi sen festivaalin parhaaksi elokuvaksi. Kairon festivaali järjestettiin 2.–9.3.2006.

Ammattilaisjury korosti perusteluissaan, että lastenelokuvia tulisi tehdä nimenomaan lapsille; ei riitä, että ne kertovat lapsista. Pelikaanimiehessä tämä toteutuu hienosti, mistä hyvä osoitus on sekin, että myös lapsituomaristo valitsi sen parhaaksi elokuvaksi.

Pelikaanimies on aiemminkin vedonnut vahvasti lapsiin ympäri maailmaa. Se on voittanut lapsituomariston pääpalkinnon sekä Lontoon lastenelokuvajuhlilla viime lokakuussa että Zlinin festivaalilla Tšekin tasavallassa viime kesäkuussa. Lisäksi se on voittanut yleisöäänestyksen sekä samaisella Zlinin festivaalilla että Chicagon lastenelokuvajuhlilla viime lokakuussa. Muita palkintoja Pelikaanimies on kerännyt Moskovan lasten- ja nuortenelokuvafestivaalilla joulukuussa (Teddy Bear -erikoispalkinto) ja Kristiansandin lastenelokuvajuhlilla toukokuussa (erikoismaininta). Kotimaassa Pelikaanimies on palkittu valtion laatutuella sekä kahdella Jussi-palkinnolla.

Festivaaliesitysten ohella Pelikaanimies on saavuttanut myös laajan kansainvälisen kaupallisen levityksen. Yhteensä elokuva on teatteri- tai televisiolevityksessä ainakin 15 maassa Suomen ulkopuolella, mm. Japanissa, Belgiassa, Hollannissa, Luxemburgissa ja useissa Itä-Euroopan maissa.

Pelikaanimiehen on tuottanut Hanna Hemilä / Lumifilm Oy. Ruotsalainen yhteistuottaja on Anita Oxburgh / Migma Film. Elokuvan pääosissa nähdään Kari Ketonen, Roni Haarakangas ja Inka Nuorgam. Elokuvan kansainvälisestä myynnistä vastaa NonStop Sales.

Lisätietoja:
Satu Elo
Suomen elokuvasäätiö
puh. (09) 6220 3020
satu.elo@ses.fi

www.lumifilm.fi
www.pelikaanimies.fi